גשר טורנל

גשר טורנל (בצרפתית: Pont de la Tournelle) הוא גשר קשתות מאבן שנבנה בתחילת המאה ה-20 מעל נהר הסן בפריז ומחבר את האי איל סן לואי עם הרובע החמישי ועם אוניברסיטת פייר ומארי קירי (בגדה השמאלית). המשכו של גשר טורנל בצידו השני של האי הוא גשר מארי. שם הגשר הגשר נקרא על שם טירת טורנל (צר') שעמדה בקרבת הגשר עם הקמתו. הטירה הוקמה במאה ה-13 על חורבותיו של צריח שהיה חלק מחומת פריז השלישית של פיליפ השני, מלך צרפת כששם הטירה היה שיבוש של המילה צריח (בצרפתית tourelle). ההיסטוריה של הגשר גשר העץ ב-1620 נבנה במקום גשר עץ שחיבר את האי איל סן לואי עם הגדה השמאלית. ב-1637 נסחף הגשר עקב הצטברות קרח בערוץ הסן. מייד לאחר מכן הוקם במקום גשר עץ חדש אך בינואר 1651 גם גשר זה נסחף עקב שיטפון בנהר. גשר האבן הראשון ב-1654 הוקם במקום גשר אבן בן שש קשתות. גשר זה נבנה מאבן וברזל. המפתחים הקטנים של הקשתות הציב אתגרי נווט לספינות שעברו תחת הגשר. ב-1719 הותקן בגשר מתקן למדידת מפלס הסן. ב-1845 הורחב הגשר כדי ליצור מדרכות עבור הולכי רגל. לאורך השנים סבל גשר זה מפגעי שיטפונות בסן שדרשו תיקונים רבים לתחזוקתו. בשיטפון של 1910 ניזוק הגשר משמעותית דבר שהוביל להחלטה לבנות במקום גשר חדש. בהתאם להחלטה זו נהרס הגשר ב-1918. גשר האבן השני גשר האבן השני נבנה בשנים 1928-1926 והוא הגשר הנוכחי. הגשר נשען על שלוש קשתות באופן שמאפשר תנועת אוניות נוחה יותר בסן. מבנה הגשר אורך הגשר כ-122 מטר, רוחבו 23 מטר וגובהו המרבי מעל פני המים הוא 14 מטר. הגשר בנוי משלוש קשתות: קשת גדולה במרכז ושתי קשתות קטנות משתי צידיה. מפתח הקשת הגדולה 74 מטר ומפתחי שתי הקשתות הקטנות הם 11 ו-12 מטר. הגשר חריג בכך שהוא לא סימטרי יחסית לנהר ונשען על שני עמודים ברוחב 23 מטר כשרק עמוד אחד שקוע בסן ותומך בקשת הגדולה ובקשת הצפונית והעמוד השני מוצב על הגדה. פסל ז'נבייב הקדושה בגדה הדרומית של הגשר הוצבה ב-1928 אנדרטה בצורת עמוד בגובה של 15 מטר שבראשו מוצב פסל המוקדש לז'נבייב הקדושה, הפטרונית של פריז. הפסל כולל דמות אישה ולידה דמות ילד הנושא דגם של ספינת קאראק. הפסל, שנועד לסמל הגנה על פריז, פונה מזרחה משם הגיעו, לאורך ההיסטוריה, ספינות אויב כדי לתקוף את העיר. הפסל יוצר על ידי האמן הצרפתי פול לנדובסקי. בינואר כל שנה מתקיימת תהלוכה, המוקדשת לסנטה ז'נביב, מפסלה שעל הגשר לכנסיית סנט אטיין דו מון מדרום לגשר. באמנות בשנים 1998-1992 צולמו בגשר מספר סצנות של סדרת הטלוויזיה "איש הנצח". גלריה קישורים חיצוניים גשר טורנל החדש, באתר paris1900.lartnouveau.com (בצרפתית) גשר טורנל הישן, באתר paris1900.lartnouveau גשר טורנל, באתר parisjetaime.com (בצרפתית) גשר טורנל, באתר parisseine.com (בצרפתית) גשר טורנל, באתר "איגוד המבנדסים האזרחיים של צרפת" (בצרפתית) גשר טורנל, באתר travelfranceonline.com גשר טורנל, באתר histoires-de-paris.fr הערות שוליים